
PODRUČNA SLUŽBA ZAGREB
Odjel za profesionalno usmjeravanje i obrazovanje

Dragi učenici, roditelji i skrbnici!

U nastavku Vam donosimo informacije vezane za profesionalno usmjeravanje učenika osmih razreda osnovnih škola.
	Hrvatski zavod za zapošljavanje, Područna služba Zagreb i ove školske godine provodi profesionalno usmjeravanje učenika s teškoćama u razvoju, odnosno učenika koji se školuju temeljem Rješenja o izmijenjenom obliku školovanja (individualizirani pristup/prilagođeni program/poseban program). Profesionalno usmjeravanje se provodi temeljem Pravilnika o elementima i kriterijima za izbor kandidata za upis u prvi razred srednje škole i Odluke o upisu učenika u prvi razred srednje škole.
Profesionalno usmjeravanje učenika s teškoćama u razvoju uključuje psihologijsko testiranje,  intervju s psihologom i liječnički pregled specijalista medicine rada. Psiholog, stručni savjetnik za profesionalno usmjeravanje, savjetuje učenika temeljem više relevantnih čimbenika: profesionalnih interesa i motivacije učenika, utvrđenih sposobnosti, zdravstvenog stanja, obrazovnih postignuća tijekom školovanja, a uzima se u obzir i želja roditelja koji su također uključeni u postupak.
Liječničkim pregledom specijalista medicine rada utvrđuje se postojanje eventualnih zdravstvenih ograničenja prilikom izbora zanimanja, temeljem Jedinstvenog popisa zdravstvenih zahtjeva srednjoškolskih obrazovnih programa u svrhu upisa u prvi razred srednje škole Ministarstvo znanosti, obrazovanja i mladih - Jedinstveni popis zdravstvenih zahtjeva potrebnih za upis u strukovne kurikule u I. razred srednje škole
Temeljem prikupljenih informacija donosi se pisano mišljenje o profesionalnom usmjeravanju s preporučenim obrazovnim programima.
Pisano mišljenje o preporučenim obrazovnim programima izdaje se pred kraj školske godine, a nakon završene cjelokupne psihologijsko – medicinske obrade. Mišljenje sadrži minimalno tri, a maksimalno šest obrazovnih programa (strukovnog, umjetničkog i/ili gimnazijskog). Redoslijed programa koji je naveden u mišljenju ne predstavlja rang. Učenici sami rangiraju programe prilikom prijave odnosno prijavljuju programe redoslijedom kojim žele. 
Mišljenje o profesionalnom usmjeravanju dostavit ćemo stručnoj službi Vaše škole gdje će Vas  zaduženi stručni suradnik uputiti u postupak prijave i upisa.
Mišljenje stručnog tima može se koristiti u svrhu stjecanja pogodnosti prilikom upisa u srednju školu. Učenici sa teškoćama u razvoju rangiraju se na zasebnim ljestvicama poretka, a temeljem ostvarenog ukupnog broja bodova utvrđenog tijekom postupka vrednovanja, u programima obrazovanja za koje posjeduju stručno mišljenje službe za profesionalno usmjeravanje Hrvatskoga zavoda za zapošljavanje.
Savjetujemo da proučite Brošuru „Kamo nakon osnovne škole“ u kojoj se nalaze korisne informacije i detaljni opisi svih obrazovnih programa Brošure Kamo nakon osnovne škole? – CISOK	
Također, upućujemo Vas na portal upisi.hr.  Upisi u srednje škole (e-upisi.hr) Tu su dostupne informacije o postupku prijava i upisa u srednju školu, kao i informacije o broju bodova potrebnih za upis u pojedine obrazovne programe.  Savjetujemo koristiti i informacije dostupne na web stranicama srednjih škola, posebice vezane uz bodovne pragove i dodatne provjere za određene obrazovne programe.

Zahvaljujemo na suradnji!

